— Хто можа расшыфраваць герб Радуні? Адказ на гэтае пытанне мы часта шукаем разам з наведвальнікамі музея. Геральдыка — гэта цэлая навука. Каб расшыфраваць герб, трэба ведаць яго сімвалы. На шчыце герба бачым серабро — гэта адзін з сімвалаў адраджэння. Асабліва цікавай з’яўляецца выява рака. У гэтай жывёліны ёсць цудоўная рыса: рак ніколі не будзе жыць у бруднай вадзе, што таксама сімвалізуе адраджэнне. У XVII стагоддзі Радунь, як і іншыя паселішчы Панямоння, была знішчана падчас руска-польскай вайны. Ведаючы заслугі гэтага старажытнага горада, Ян Сабескі надае Радуні герб. “Слаўныя жыхары старажытнага горада Родыня, у першую чаргу шляхта, якая прайшла праз агонь, шматлікія войны, знойдзеце ў сабе сілы ўваскрасіць былую славу свайго горада” — вось што зашыфравана ў гербе, у выяве чырвонага рака на сярэбраным фоне, — паведаміў Іван Іванавіч.